Simonstad-kuslyn gesluit vir rooikat wat pikkewyne vangPikkewyne by Boulderstrand, Simonstad (Foto: PaulNicolsonZA, Pixabay) ŉ Gedeelte van Simonstad naby Kaapstad se kuslyn is tot verdere kennisgewing gesluit vir die publiek. Die Stad Kaapstad het ŉ rooikat geïdentifiseer as die roofdier wat verantwoordelik is vir die reeks vrektes die afgelope twee weke onder die bedreigde Afrika-pikkewyne in die gebied suid van Linkssingel, naby Froggy Pond in Simonstad. “Die stad sal die gedeelte van die kuslyn vir lede van die publiek tot verdere kennisgewing sluit om die sensitiewe ekostelsel so versigtig as moontlik te bestuur,” het Arne Purves, senior professionele beampte van omgewingsnakoming, gesê. Die kuslyn is reeds Vrydag om 13:00 gesluit. Die gebied wat gesluit word, is die deel van Windmillstrand tot Froggy Pond in Simonstad. Die gebied sal met ŉ lint afgesper word en wetstoepassers sal die gebied monitor om seker te maak dat geen lid van die publiek dit betree nie. Rooikat (Foto: urbancaracal.org) “Ons versoek die publiek om geduldig te wees tydens hierdie periode. Ons hoop om die rooikat aan te keer, sodat ŉ radiospoortoestel deur ŉ halsband aan hom vas te maak en om hom van die pikkewynkolonie te verwyder, maar steeds binne sy bestaande tuisgebied,” het Johan van der Merwe, burgemeesterskomiteelid vir energie, omgewingsake en ruimtelike beplanning bygevoeg. Verdere maatreëls sal ook tydens die periode ingestel word om die rooikat te ontmoedig om terug te keer. Die Stad Kaapstad sal voortdurend die gebied monitor deur middel van kameras en voetpatrollies en sal die publiek op hoogte hou met die vordering. “Natuurlike roofdiergedrag deur ŉ inheemse spesie word as deel van die natuurlike patroon in die ekostelsel beskou en die prooi word nie bó die roofdier geag nie. Wanneer ŉ spesifieke roofdier egter die normale roofdiergedrag verander en verskeie diere aanval – meer as wat net vir sy voeding vereis word, is dit kommerwekkend. Die situasie word vererger as die prooispesie as bedreig beskou word en die aantal en gereeldheid van die sterftes nie volhoubaar is vir die populasie nie,” het Van der Merwe verduidelik. “Bestuursowerhede word dan in ŉ baie moeilike posisie geplaas en die mees lewensvatbare en beste opsie vir die ekostelsel in sy geheel moet oorweeg word.” Van der Merwe het gesê alhoewel die stad bevestiging ontvang het dat dié roofdier natuurlik voorkom aan ons kusgebied, bly die Afrika-pikkewynbevolking onder bedreiging en elke broeipaar verseker die toekoms van die spesie. “Hierdie situasie moet baie sensitief en gebalanseerd benader word en ons bedank die inwoners en die publiek vir hul ondersteuning.”